Document ID: 32013L0022

32013L0022
L 158/356
SLUŽBENI LIST EUROPSKE UNIJE
13.05.2013.
DIREKTIVA VIJEĆA 2013/22/EU
od 13. svibnja 2013.
o prilagodbi određenih direktiva u području prometne politike radi pristupanja Republike Hrvatske
VIJEĆE EUROPSKE UNIJE,
uzimajući u obzir Ugovor o funkcioniranju Europske unije,
uzimajući u obzir Ugovor o pristupanju Hrvatske, a posebno njegov članak 3. stavak 4.,
uzimajući u obzir Akt o pristupanju Hrvatske, a posebno njegov članak 50.,
uzimajući u obzir prijedlog Europske komisije,
budući da:
(1)
U skladu s člankom 50. Akta o pristupanju Hrvatske, ako je akte institucija koji su doneseni prije pristupanja potrebno prilagoditi zbog pristupanja, a potrebne prilagodbe nisu predviđene u tom Aktu ili njegovim prilozima, Vijeće u tu svrhu, odlučujući kvalificiranom većinom na prijedlog Komisije, donosi potrebne akte, ako izvorni akt nije donijela Komisija.
(2)
U završnom aktu konferencije na kojoj je sastavljen i donesen Ugovor o pristupanju Hrvatske navedeno je da su visoke ugovorne stranke postigle politički dogovor o skupu prilagodbi akata koje su donijele institucije, potrebnih radi pristupanja, te su Vijeće i Komisija pozvani da te prilagodbe donesu prije pristupanja, prema potrebi, dopunjene i ažurirane kako bi se uvažio razvoj prava Unije.
(3)
Direktive 91/672/EEZ (1), 92/106/EEZ (2), 1999/37/EZ (3), 1999/62/EZ (4), 2003/59/EZ (5), 2006/87/EZ (6) i 2006/126/EZ (7) trebalo bi stoga na odgovarajući način izmijeniti,
DONIJELO JE OVU DIREKTIVU:
Članak 1.
Direktive 91/672/EEZ, 92/106/EEZ, 1999/37/EZ, 1999/62/EZ, 2003/59/EZ, 2006/87/EZ i 2006/126/EZ mijenjaju se kako je određeno u Prilogu ovoj Direktivi.
Članak 2.
1. Države članice donose i objavljuju zakone i druge propise potrebne za usklađivanje s ovom Direktivom najkasnije do dana pristupanja Hrvatske Uniji. One Komisiji odmah dostavljaju tekst tih odredaba.
One te odredbe primjenjuju od dana pristupanja Hrvatske Uniji.
Kada države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Države članice određuju načine tog upućivanja.
2. Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
Članak 3.
Ova Direktiva stupa na snagu podložno Ugovoru o pristupanju Hrvatske i danom njegovog stupanja na snagu.
Članak 4.
Ova je Direktiva upućena državama članicama.
Sastavljeno u Bruxellesu 13. svibnja 2013.

Labels: 8
18
15